**อย่า...จากฉันไป เพียงเพราะว่าติดเชื้อเอชไอวี**

**เจ้าของเรื่องเล่า:** นางนิภา ไกรเสวกวิสัย พยาบาลวิชาชีพชำนาญการ

**คำสำคัญ :** วัยรุ่นเอชไอวี

**สรุปผลงานโดยย่อ:** เรื่องราวความรักของ “ต่าย” วัยรุ่นหญิงเอชไอวี ที่ปกปิดผลเลือดจาก “กบ” คู่ของตน ต่อมา กบ ทราบผลเลือดโดยบังเอิญ เกิดความสับสน ลังเล ระหว่างการแยกทาง หรืออยู่ต่อ ต่ายไม่ต้องการให้กบจากไป จึงขอร้องให้กบ มาโรงพยาบาลเพื่อรับคำปรึกษา

**ชื่อหน่วยงาน:** คลินิกโรคติดเชื้อเด็ก โรงพยาบาลสรรพสิทธิประสงค์

 “ต่าย” อายุ 22 ปี เป็นผู้ติดเชื้อเอชไอวี ที่ได้รับเชื้อจากมารดา ต่ายเข้ารับการรักษาด้วยยาต้านไวรัสที่คลินิกโรคติดเชื้อเด็กตั้งแต่ ปี 2549 ขณะมีอายุได้ 12 ปี พ่อแม่ของต่าย ตายตั้งแต่ต่ายยังเด็กมาก น้าสาวและป้าซึ่งมีฐานะยากจน เป็นผู้เลี้ยงดูต่ายมา ด้วยความยากลำบาก ต่ายเป็นเด็กดี ตั้งใจเรียนหนังสือ มีความอดทน มานะ พยายาม หาเงินเรียนหนังสือช่วยครอบครัว จนจบปริญญาตรีจากมหาวิทยาลัยรัฐบาลที่มีชื่อเสียงแห่งหนึ่ง ปัจจุบันต่ายทำงานในบริษัทเอกชน

“กบ” อายุ 23 ปี อาชีพ ค้าขาย เนื่องจากพี่ชายคนโตเสียชีวิต กบจึงกลายเป็นลูกชายคนเดียวของพ่อแม่ พ่อแม่รักและห่วงมาก ความเป็นอยู่สุขสบาย ต้องเดินทางติดต่อค้าขายระหว่างจังหวัดบ่อยๆ กบและต่าย คบหาดูใจกันเป็นเวลา 1 ปี กบก็ย้ายไปอยู่บ้านพักของต่าย กบพาต่ายไปพบพ่อแม่ที่ต่างจังหวัดหลายครั้ง ซึ่งพ่อแม่ของกบ รักและเอ็นดูต่ายมากเพราะว่าต่ายเป็นคนเรียบร้อย สะอาดและ ขยันขันแข็ง ดูเหมือนว่า ชีวิตของต่ายและกบจะเป็นไปอย่างสวยงาม

วันหนึ่ง..... วันที่ไม่คาดคิด ซึ่งวันนั้นเป็นวันสำคัญของต่าย คือวันรับปริญญา เป็นวันที่เพื่อนฝูงญาติมิตร ต่าง

ร่วมแสดงความยินดีกับความสำเร็จของต่าย ขณะที่ทุกคนกำลังเลี้ยงฉลองและสนุกสนานรื่นเริง กบได้เดินเข้าไปในห้อง เพื่อเปลี่ยนเสื้อ เขามองเห็นลิ้นชักตู้ของต่ายเปิดอยู่ ซึ่งปกติมันจะถูกล็อคไว้ ด้วยความอยากรู้ว่าทำไมต่ายจึงมักล็อคและหวงตู้นี้อยู่เสมอ เขาจึงเปิดดู และสิ่งที่ได้เห็นคือขวดยาที่ต่ายมักจะหยิบกินทุกวัน เขาใช้โทรศัพท์มือถ่ายรูปชื่อยา เพื่อหาข้อมูลในกูเกิล ซึ่งคำตอบคือยาต้านไวรัสเอดส์ เขาเก็บงำความสงสัยไว้ เมื่อเพื่อนๆและญาติกลับ เขาจึงถามถามต่ายว่า “ยาที่ต่ายกินทุกวัน คือยาอะไร” ต่ายตกใจและตอบว่า เป็นยาบำรุง กบจึงถามต่อว่า “พี่หาข้อมูลแล้ว มันคือยาต้านไวรัสเอดส์” ด้วยความตกใจและเสียใจ ต่ายจึงบอกความจริงด้วยน้ำตานองหน้าว่า ตนเองเป็นผู้ติดเชื้อเอชไอวี กบตกใจ กล่าวต่อว่าต่าย ว่าทำไมไม่บอกความจริงกับตนตั้งแต่แรกคบกัน ทำไมถึงต้องทำแบบนี้ ต่ายได้แต่พร่ำบอกกบว่า ต่ายรักกบมาก กลัวกบรังเกียจ ไม่อยากให้กบทิ้งตนไป กบเกิดความสงสาร ลังเล ใจหนึ่งก็รัก อีกใจก็กลัวติดโรค ด้วยความสับสน จึงโทรไปเล่าให้คนที่ตนเองรักและไว้ใจที่สุดฟังคือ พ่อแม่ พ่อแม่ของกบตื่นตกใจ กลัวลูกชายติดเชื้อ และตาย.......จึงสั่งให้ กบเลิกกับต่ายในทันทีและรีบกลับบ้าน

 ดูเหมือนว่า.... ชีวิตรักของต่ายจะจบสิ้นแล้ว และแล้ว.....แว้บ..หนึ่งของความคิด ต่ายนึกถึงบุคคลที่คอยดูแลรักษาที่โรงพยาบาล มาเป็นเวลา 10 ปี ซึ่งเปรียบเสมือนญาติ “ป้าแหม่ม และป้าไน” เสียงคำแนะนำของป้าทั้งสองก้องเข้ามาในหู “ถ้าต่ายมีแฟน ต่ายต้องบอกเขาว่าต่ายเป็นอะไร ถ้าเขารักเราเขาจะยอมรับเราได้ ถ้าบอกเองไม่ได้ ให้มาบอกป้า ป้าจะมีวิธีบอกแฟนหรือสามีเรา โดยที่เขาจะไม่รังเกียจ เขาจะเข้าใจเรา และรักเรามากขึ้น หลายคนที่ป้าเคยบอกไป เขาก็อยู่ด้วยกันได้ และพาแฟนมาเจาะเลือดทุกปีนะ” เมื่อนึกได้ ต่ายรีบโทรศัพท์หาป้าแหม่มทันที ป้าแหม่มบอกให้ต่าย หาวิธีการพากบ มาพบป้าแหม่มในวันพรุ่งนี้ หรือวันที่กบสะดวกใจจะมา แต่ขอให้โทรศัพท์มานัดหมาย ป้าแหม่มจะได้อยู่รอ

 วันสำคัญ...ก็มาถึง ต่ายพากบมาพบป้าแหม่มด้วยหน้าตาเศร้าหมองทั้ง 2 คน ป้าแหม่มขอให้ต่ายรออยู่นอกห้องก่อน ป้าแหม่มพูดคุยทักทาย แล้วเปิดโอกาสให้กบได้ระบาย อารมณ์และความรู้สึก เมื่อกบผ่อนคลาย

ป้าแหม่ม ซักถามพฤติกรรมเสี่ยง ซึ่งจาการใช้ทักษะการตั้งใจฟัง ทำให้ป้าแหม่มพบว่า ข้อมูลของกบที่ให้มีความขัดแย้งตรงที่ กบบอกว่า ไม่เคยมีพฤติกรรมนอนกับหญิงอื่น แต่กบเคยมีประสบการณ์การเจาะเลือดเพื่อตรวจหาเชื้อเอชไอวี ใน 1 ปีก่อนที่มาคบกับต่าย ป้าแหม่มได้พูดคุยให้คำปรึกษาเพื่อตรวจหาเชื้อเอชไอวี ซึ่งกบยินยอมเจาะเลือดโดยสมัครใจ ป้าแหม่มได้ให้ข้อมูลสาเหตุการติดเชื้อของต่ายว่าเกิดจากมารดา ตั้งแต่แรกคลอด ต่ายเป็นคนดูแลตัวเองดี กินยาสม่ำเสมอ รักษาสุขภาพ ระดับไวรัสในเลือดต่ายตรวจไม่พบ (undetectable) ต่ายสุขภาพแข็งแรง และใช้ชีวิตปกติเหมือนคนทั่วไป ถ้าไม่บอกว่าเป็นผู้ติดเชื้อ ก็ไม่มีใครรู้ สามารถมีลูกได้ ผู้ติดเชื้อเอชไอวีหลายคนก็มีลูก ลูกที่คลอดออกมาก็แข็งแรงดี ไม่ติดเชื้อ ชีวิตของต่ายน่าสงสาร และยากลำบาก ตั้งแต่เกิด ถ้ากบไม่รักต่ายแล้ว ก็ไม่ควรทำลาย ขอให้นึกถึงความดี และความน่ารักของต่ายที่มีต่อกบ ถ้าจะไม่อยู่เป็นสามีภรรยากันแล้ว ก็ขอให้เป็นเพื่อนที่ดีต่อกัน ส่วนเรื่องที่ไปบอกพ่อแม่ว่าต่ายเป็นผู้ติดเชื้อ ก็ขอให้โทรไปบอกเพิ่มเติมด้วยว่า อย่าไปบอกเล่าให้บุคคลคนอื่นฟัง เพราะนอกจากจะทำให้ต่ายได้รับความเสียหายแล้ว ยังมีข้อกำหนดทางกฎหมาย ที่สามารถฟ้องร้องเรียกค่าเสียหายได้ และแล้ว...ในเวลา 3 ชั่วโมงต่อมา ป้าแหม่มได้แจ้งผลเลือดให้กบรับทราบ ผลเลือดของกบ negative

.....หลังแจ้งผลเลือดกบ ป้าแหม่มได้พูดคุยให้คำแนะนำกับต่ายตามลำพังว่า ให้รักตัวเองให้มาก นึกถึงคนที่รักและเลี้ยงดูมาคือ ป้าและน้าสาว ที่ยอมลำบากรับจ้างและทำนา ส่งเสียจนจบมหาวิทยาลัย ต่ายบอกป้าแหม่มว่าทำใจไว้แล้วถ้าผลเลือดลบ กบอาจจะทิ้งไป แต่หนูก็จะอยู่ต่อไป หนูจะไม่ทำร้ายตัวเอง ป้าแหม่มจึงบอกต่ายว่า ถ้าเขารักเราจริง เขาจะยอมรับในสิ่งที่เราเป็นได้ เพราะป้าก็ให้ข้อมูลไปแล้วว่าสามารถมีชีวิตร่วมกันได้

**ผลลัพธ์** การทำงานสำเร็จตามเป้าหมาย คือ คู่ของผู้ติดเชื้อยินยอมมาเจาะเลือดโดยสมัครใจ แต่บทเรียนจากการทำงานที่ผ่านมา ทำให้เรียนรู้ว่า การทำงานเอดส์ ต้องมองรอบด้านและครบในทุกมิติ ในอีก 2 วัน ต่อมา

ป้าแหม่มได้โทรพูดคุยถามข่าวความสัมพันธ์ของทั้งคู่ ซึ่งกบให้ข้อมูลว่าตนเองสับสน กลุ้มใจมาก ไม่อยากเลิกกับต่าย แต่แม่บังคับให้เลิก แม่ร้องไห้ กบรู้สึกสงสารแม่ เพราะแม่เหลือลูกเพียงคนเดียว ป้าแหม่มขอเบอร์โทรศัพท์แม่กบ และให้กบขอนุญาติแม่ ก่อนว่าป้าแหม่มจะโทรไปหา หลังการพูดคุยให้ข้อมูลกับแม่ของกบทางโทรศัพท์ แม่ของกบเข้าใจดี ยินยอมให้กบ-ต่ายคบกันต่อไป ปัจจุบันกบ-ต่ายยังคงใช้ชีวิตอยู่ร่วมกัน ในบางครั้งกบมีหน้าที่มารับยาแทนต่าย เวลาที่ต่ายติดธุระหรือลางานไม่ได้

ป้าแหม่มบอกเล่าเรื่องราวในชีวิตจริงที่สนุกยิ่งกว่านิยาย ให้เจ้าหน้าที่ในหน่วยงานฟัง ป้าไน และเจ้าหน้าที่เกิดแรงบันดาลใจ ฝึกฝน ฝึกหัดให้คำปรึกษา เพื่อให้ผู้ติดเชื้อแจ้งผลเลือดต่อคู่ของตน และ คู่ของผู้ติดเชื้อยินยอมเจาะเลือดโดยสมัครใจ ซึ่งในปี 2559 วัยรุ่นติดเชื้อยินยอมบอกผลเลือดต่อคู่ของตน และ พาคู่มาเจาะเลือดโดยสมัครใจ จำนวน 5 คน ความสุข และความภาคภูมิใจเล็กๆเกิดขึ้นในใจป้าแหม่ม และป้าไน นี่คือความสำเร็จจากการทำงานที่แท้จริง ของคนทำ(ธรรม) งาน HIV/STI

การติดต่อกับทีมงาน:

นิภา ไกรเสวกวิสัย คลินิกโรคติดเชื้อเด็ก โรงพยาบาลสรรพสิทธิประสงค์

โทรศัพท์: 045-244973 ต่อ 1529, มือถือ 081-7303848

E mail: opdnipa@Hotmail.com